**МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ**

Проект

**НАРЕДБА № …………………**

**от ………………………………. г.**

**за специфичните изисквания към безопасността и качеството на храните, предлагани в детските заведения, училищните столове и обектите за търговия на дребно на територията на училищата и на детските заведения, както и към храни, предлагани при организирани мероприятия за деца и ученици**

Глава първа
ОБЩИ ПОЛОЖЕНИЯ

**Чл. 1.** (1) С тази наредба се определят специфичните изисквания към безопасността и качеството на храните, предлагани в детските заведения, училищните столове и обектите за търговия на дребно на територията на училищата и на детските заведения.

(2) Изискванията на наредбата се прилагат и към храни, предлагани при организирани мероприятия за деца и ученици, както и за храни, предлагани в извънучилищни педагогически заведения за деца.

**Чл. 2.** Храните, предлагани в обекти по чл. 1, трябва да отговарят на изискванията за безопасност и качество, регламентирани в европейското и националното законодателство.

**Чл. 3.** Храните, предлагани в местата по чл. 1 се доставят от обекти, регистрирани по чл. 26 или одобрени по чл. 31 от Закона за храните.

**Чл. 4.** Всяка партида храни се придружава от документ, удостоверяващ произхода на храната, и нейната безопасност.

**Чл. 5.** При транспортирането на храните се спазват изискванията на Приложение ІІ, глава ІV на Регламент (ЕО) № 852/2004 на Европейския парламент и на Съвета от 29 април 2004 година относно хигиената на храните и на наредбата по чл. 7, ал. 5 от Закона за храните.

**Чл. 6.** (1) Предварително опакованите храни, предлагани в обекти по чл. 1, трябва да са в опаковка, която предпазва храната от външно замърсяване и не променя органолептичните й характеристики.

(2) Пакетираните храни, предлагани в обекти по чл. 1, трябва да са етикетирани и маркирани съгласно наредбата по чл. 19 от Закона за храните.

(3) В обектите по чл. 1 не се допускат храни с нарушена цялост на опаковката.

**Чл. 7.** В обектите по чл. 1 не се допускат храни, които са с признаци на развала, както и храни с изтекъл срок на трайност.

**Чл. 8.** Храните се съхраняват при условията, определени от производителя и се предлагат в срока на трайност.

**Чл. 9.** В обектите по чл. 1 не се допускат пресни плодове и зеленчуци, съдържащи остатъчни количества пестициди и химични замърсители над максимално допустимите стойности.

**Чл. 10.** В обектите по чл. 1 не се допускат храни, съдържащи, съставени или произведени от генетично модифицирани организми, и храни, обработени с йонизиращи лъчения.

**Чл. 11.** В обекти по чл. 1 се предлагат само храни, отговарящи на специфичните изисквания на тази наредба, както и храни, произведени, съгласно изискванията на Регламент на Комисията (ЕО) № 889/2008 от 5 септември 2008 година за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола (OB L 250, 18.9.2008г.) (Регламент (ЕО) № 889/2008).

Глава втора
СПЕЦИФИЧНИ ИЗИСКВАНИЯ КЪМ ГРУПИТЕ ХРАНИ, КОИТО СЕ ПРЕДЛАГАТ В ДЕТСКИТЕ ЗАВЕДЕНИЯ, УЧИЛИЩНИТЕ СТОЛОВЕ И ОБЕКТИТЕ ЗА ТЪРГОВИЯ НА ДРЕБНО НА ТЕРИТОРИЯТА НА УЧИЛИЩАТА И НА ДЕТСКИТЕ ЗАВЕДЕНИЯ

Раздел I **Специфични изисквания към месото и месните продукти**

**Чл. 12.** Месото от свине, едри преживни животни, дребни преживни животни, което се предлага в обектите по чл. 1, трябва да е добито от здрави животни в одобрени предприятия съгласно изискванията на Приложение ІІІ на Регламент (ЕО) № 853/2004 на Европейския парламент и на Съвета от 29 април 2004 година относно определяне на специфични хигиенни правила за храните от животински произход (Регламент (ЕО) № 853/2004) или да е добито от здрави животни в кланични пунктове съгласно изискванията на наредбата по чл. 7, ал. 1 от Закона за храните, с която се определят национални мерки в съответствие с чл. 10, параграф 3 от Регламент (ЕО) № 853/2004.

**Чл. 13.** (1) Мляното месо, месните заготовки и месните продукти, които се предлагат в обектите по чл. 1, трябва да са произведени по утвърдени стандарти.

(2) Месните продукти по ал. 1, за които няма утвърден стандарт, трябва да са произведени по технологична документация и да отговарят на показателите в Наредба № 2 от 2013 г. за здравословно хранене на децата на възраст от 0 до 3 години в детските заведения и детските кухни (обн. ДВ. бр. 28 от 2013 г.), Наредба № 6 от 2011 г. за здравословно хранене на децата на възраст от 3 до 7 години в детски заведения (обн. ДВ. бр. 65 от 2011 г.) и Наредба № 37 от 21 юли 2009 г. за здравословно хранене на учениците (обн. ДВ. бр. 63 от 2009 г.).

**Чл. 14.** (1) Месото от птици и лагоморфни (зайцевидни), което се предлага обектите по чл. 1, трябва да е добито от здрави птици и лагоморфни в одобрени предприятия съгласно изискванията на Приложение ІІІ на Регламент (ЕО) № 853/2004.

(2) Месото от птици и птичи разфасовки, които се предлагат в обектите по чл. 1 трябва да отговарят на изискванията на Регламент (ЕО) № 543/2008 на Комисията от 16 юни 2008 година относно въвеждането на подробни правила за прилагане на Регламент (ЕО) № 1234/2007 на Съвета по отношение на определени стандарти за предлагането на пазара на месо от домашни птици (ОВ, L 157, 17.06.2008 г.).

Раздел II
**Специфични изисквания към млякото и млечните продукти**

**Чл. 15.** (1) Прясното пастьоризирано мляко, което се предлага в обектите по чл. 1, трябва да е произведено от сурово краве мляко, което отговаря на изискванията на Приложение ІІІ, раздел ІХ, глава І, т. ІІІ (3) на Регламент (ЕО) № 853/2004.

(2) Млечните продукти, които се предлагат в обектите по чл. 1, трябва да са произведени от сурово краве, козе мляко и/или смес между тях, което отговаря на изискванията на Приложение ІІІ, раздел ІХ, глава І, т. ІІІ (3) на Регламент (ЕО) № 853/2004.

**Чл. 16.** (1) Киселото мляко, което се предлага в обектите по чл. 1, трябва да е произведено в съответствие със стандарт БДС 12:2010.

(2) Сиренето, което се предлага в обектите по чл. 1, трябва да е произведено в съответствие със стандарт БДС 15:2010.

(3) Кашкавалът, който се предлага в обектите по чл. 1, трябва да е произведен в съответствие със стандарт БДС 14:2010.

(4) Млечните продукти, за които няма български държавен стандарт, трябва да са произведени по технологична документация, съобразена с изискванията за здравословно хранене, посочени в Наредба № 2 от 2013 г. за здравословно хранене на децата на възраст от 0 до 3 години в детските заведения и детските кухни, Наредба № 6 от 2011 г. за здравословно хранене на децата на възраст от 3 до 7 години в детски заведения и Наредба № 37 от 21 юли 2009 г. за здравословно хранене на учениците.

**Чл. 17.** Айрянът, който се предлага в обектите по чл. 1, трябва да е получен при хомогенизацията на българско кисело мляко по чл. 16, ал. 1 и питейна вода без добавяне на готварска сол.

Раздел III **Специфични изисквания към риба, рибни продукти и други морски храни**

**Чл. 18.** Рибата и рибните продукти, които се предлагат в обектите по чл. 1, трябва да са получени в регламентирани обекти за добив и преработка на риба и рибни продукти, отговарящи на изискванията на Приложение ІІІ, раздел VІІІ на Регламент (ЕО) № 853/2004.

**Чл. 19.** В обектите по чл. 1 трябва да се предлагат охладена и/или замразена сладководна и/или морска риба, рибни продукти и други морски храни, които отговарят на изискванията за здравословно хранене, посочени в Наредба № 2 от 2013 г. за здравословно хранене на децата на възраст от 0 до 3 години в детските заведения и детските кухни, Наредба № 6 от 2011 г. за здравословно хранене на децата на възраст от 3 до 7 години в детски заведения и Наредба № 37 от 21 юли 2009 г. за здравословно хранене на учениците.

Раздел IV **Специфични изисквания към яйца**

**Чл. 20.** (1) Яйцата, които се предлагат в обектите по чл. 1, трябва да отговарят на изискванията на Наредба № 1 от 2008 г. за изискванията за търговия с яйца (обн. ДВ, бр. 7 от 2008 г.), Регламент (ЕС) № 589/2008 на Комисията от 23 юни 2008 година за определяне на подробни правила за прилагане на Регламент (ЕО) № 1234/2007 на Съвета относно стандартите за търговия с яйца (ОВ, L 163, 24.06.2008 г.) и на Приложение ІІІ, раздел Х на Регламент (ЕО) № 853/2004.

(2) Яйцата, които се предлагат в обектите по чл. 1, трябва да са клас „А“.

**Чл. 21.** Яйцата трябва да се транспортират и съхраняват при температура, гарантираща безопасността им (от +5 C до +18 C) и да се консумират не по-късно от 28 дни след датата на снасяне.

Раздел V
**Специфични изисквания към масла и мазнини**

**Чл. 22.** (1) В обектите по чл. 1 се предлагат само краве масло, слънчогледово масло и зехтин.

(2) Не се разрешава предлагането на храни, съдържащи:

1. мазнини извън посочените в ал. 1;

2. хидрогенирани и частично хидрогенирани растителни мазнини;

3. растителни мазнини, за които на етикета не е посочен видът на преработката им.

**Чл. 23.** (1) Кравето масло, което се предлага в обектите по чл. 1, трябва да е произведено от сурово мляко, което отговаря на изискванията на Приложение ІІІ, раздел ІХ, глава І, т. ІІІ (3) на Регламент (ЕО) № 853/2004 и да отговаря на изискванията на Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ, L 347, 20.12.2013 г.).

(2) Слънчогледовото масло, което се предлага в обектите по чл. 1, трябва да е произведено по браншови стандарт.

(3) Зехтинът, който се предлага в обектите по чл. 1, трябва да бъде Extra Virgin или Virgin съгласно изискванията на Регламент (ЕИО) № 2568/91 на Комисията от 11 юли 1991 година относно характеристиките на маслиновото масло и маслиновото масло от остатъчен материал и съответните методи за анализ и Регламент за изпълнение (ЕС) № 29/2012 на Комисията от 13 януари 2012 година относно стандартите за търговия с маслиново масло (ОВ, L 12, 14.01.2012 г.).

Раздел VI **Специфични изисквания към зърнени храни и храни на зърнена основа**

**Чл. 24.** Брашното, което се влага в храни, предлагани в обектите по чл. 1, е „Бяло“, „Добруджа“ или „Типово“, произведено по утвърден стандарт, и/или пълнозърнесто брашно, произведено по технологична документация, съобразена с изискванията за здравословно хранене, посочени в Наредба № 2 от 2013 г. за здравословно хранене на децата на възраст от 0 до 3 години в детските заведения и детските кухни, Наредба № 6 от 2011 г. за здравословно хранене на децата на възраст от 3 до 7 години в детски заведения и Наредба № 37 от 21 юли 2009 г. за здравословно хранене на учениците.

**Чл. 25.** (1) Хлябът, който се предлага в обектите по чл. 1, трябва да бъде тип „Бял“, „Добруджа“ или „Типов“, произведен по утвърден стандарт, и/или пълнозърнест, произведен по технологична документация, съобразена с изискванията за здравословно хранене, посочени в Наредба № 2 от 2013 г. за здравословно хранене на децата на възраст от 0 до 3 години в детските заведения и детските кухни, Наредба № 6 от 2011 г. за здравословно хранене на децата на възраст от 3 до 7 години в детски заведения и Наредба № 37 от 21 юли 2009 г. за здравословно хранене на учениците.

(2) Пълнозърнестият хляб, който се предлага в обектите по чл. 1, трябва да бъде без оцветители.

**Чл. 26.** В обектите по чл. 1 могат да се предлагат и пълнозърнести продукти (хлебни, макаронени и тестени изделия, овесени ядки и др.) без оцветители.

**Чл. 27.** В обектите по чл. 1 не се предлагат зърнени храни и храни на зърнена основа с признаци на видимо плесенясване, с наличие на складови вредители и/или следи от тяхната дейност.

**Чл. 28**. Храните на зърнена основа, които се предлагат в детските заведения за консумация от децата на възраст до 3 години, по отношение на състава им, трябва да отговарят на изискванията на наредбата по чл. 5 от Закона за храните, с която се въвеждат изискванията на Директива 2006/125/ЕО на Комисията от 5 декември 2006 г. относно преработени храни на зърнена основа и детски храни за кърмачета и малки деца и на приложимите изисквания на Регламент (ЕС) № 609/2013 на Европейския парламент и на Съвета от 12 юни 2013 година относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията (ОВ, L 181 от 29 юни 2013 г.).

Раздел VII **Специфични изисквания към картофи, кореноплодни и варива**

**Чл. 29.** (1) Картофите, които се предлагат в обектите по чл. 1, трябва да са цели, здрави, без замърсяване от почвата и други примеси, без повреди от вредители, без повишена повърхностна влажност, да издържат на транспортиране, товарене и разтоварване. Да бъдат опаковани в чисти опаковки и да бъдат етикетирани съгласно изискванията на Регламент (ЕС) № 1169/2011 на Европейския парламент и на Съвета от 25 октомври 2011 година за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ, L 304 от 22.11.2011 г.).

(2) Не се допуска предлагането на гнили картофи и с лошо качество, което ги прави негодни за консумация.

**Чл. 30.** Кореноплодните зеленчукови култури (морков, ряпа, салатно цвекло, репички и др.), които се предлагат в обектите по чл. 1, трябва да отговарят на изискванията на общия стандарт за предлагане на пазара на пресни плодове и зеленчуци по Приложение І, част А от Регламент за изпълнение (ЕС) № 543/2011 на Комисията от 7 юни 2011 година за определянето на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (ОВ, L 157, 15.06.2011 г.) (Регламент за изпълнение (ЕС) № 543/2011) или да са биологично произведени, съгласно изискванията на Регламент (ЕО) № 889/2008.

**Чл. 31.** (1) Варивата, които се предлагат в обектите по чл. 1, трябва да отговарят на следните изисквания:

1. да са цели и здрави;

2. да са чисти, без видими чужди примеси;

3. да са без вредители;

4. да нямат увреждания от вредители;

5. да нямат неспецифичен мирис и/или вкус;

6. да са с цвят, характерен за продукта.

(2) Не се допуска предлагането на храни по ал. 1, засегнати от гниене или други увреждания, които биха ги направили негодни за консумация.

Раздел VIII **Специфични изисквания към плодове, зеленчуци и продукти от тях (зеленчуци – сурови, сготвени, консервирани, замразени, изсушени, ферментирали, зеленчукови сокове и плодове – пресни, замразени, изсушени, консервирани, под формата на нектари и плодови сокове, конфитюри, мармалади, желета и компоти)**

**Чл. 32.** Пресните плодове и зеленчуци, които се предлагат в обектите по чл. 1, трябва да отговарят на изискванията за качество в съответствие с изискванията на общия стандарт и специфичните стандарти за предлагане на пазара, определени в Приложение І, част А и част Б от Регламент за изпълнение (ЕС) № 543/2011.

**Чл. 33.** (1) Стерилизираните продукти от плодове и зеленчуци, които се предлагат в обектите по чл. 1, не трябва да съдържат консерванти, оцветители, ароматизанти и подсладители.

(2) В обектите по чл. 1 не се предлагат стерилизирани продукти с нарушена херметичност и признаци на бомбаж.

(3) В обектите по чл. 1, трябва да се предлага доматено пюре с не по-малко от 22 % сухо вещество (като минимално 80 % от сухото вещество се формира от домати).

(4) Лютеницата, която се предлага в обектите по чл. 1, трябва да е произведена по браншови стандарт.

**Чл. 34.** Плодовите конфитюри, желета, мармалади и желе-мармалади, които се предлагат в обектите по чл. 1, трябва да отговарят на наредбата по чл. 5 от Закона за храните, с която се въвеждат изискванията на Директива 2001/113/ЕО на Съвета от 20 декември 2001 година относно плодови конфитюри, желета и мармалади и подсладено пюре от кестени, предназначени за консумация от човека.

**Чл. 35.** (1) В обектите по чл. 1 се предлагат само 100 % плодови и/или зеленчукови сокове, плодови и плодово-зеленчукови нектари, в които съдържанието на моно- и дизахариди не превишава 20 % от общата маса на продукта. Плодовите напитки трябва да са етикетирани в съответствие с наредбата по чл. 5 от Закона за храните, с която се въвеждат изискванията на Директива 2001/112/ЕО на Съвета от 20 декември 2001 година относно соковете от плодове и някои сходни продукти, предназначени за консумация от човека.

(2) При производството на продукти, производни на плодовете и зеленчуците в замразен и изсушен вид, предназначени за обекти по чл. 1, се предлагат разрешени добавки в количества, допустими в Регламент (ЕО) № 1333/2008 на Европейския парламент и на Съвета от 16 декември 2008 година относно добавките в храните (ОВ, L 354, 31.12.2008 г.).

Раздел IX **Специфични изисквания към ядки и маслодайни семена, захар, захарни и шоколадови изделия, пчелен мед**

**Чл. 36.** (1) Ядките, които се предлагат в училищните столове и обектите за търговия на дребно на територията на училищата и на детските заведения, трябва да отговарят на следните изисквания:

1. да са цели, здрави, чисти, нормално развити;

2. да имат цвят, характерен за продукта;

3. да имат вкус и мирис, характерни за продукта, без специфичен мирис и привкус;

4. да нямат странични примеси;

5. да не са повредени от насекоми или гризачи;

6. да няма наличие на живи вредители.

(2) Не се разрешава предлагане на ядки в детските ясли. В детските градини се допуска използване на смлени ядки.

**Чл. 37.** В училищните столове и обектите за търговия на дребно на територията на училищата не се предлагат:

1. плесенясали и загнили ядки;

2. пържени ядки.

**Чл. 38.** (1) В обектите по чл. 1 се предлага само „Рафинирана бяла захар“ или „Екстра бяла захар“ при спазване на изискванията на наредбата по чл. 5 от Закона за храните, с която се въвеждат изискванията на Директива 2001/111/ЕО на Съвета от 20 декември 2001 година относно някои захари, предназначени за консумация от човека.

(2) В училищните столове и обектите за търговия на дребно на територията на училищата се предлага само шоколад, отговарящ на наредбата по чл. 5 от Закона за храните, с която се въвеждат изискванията на Директива 2000/36/EO на Европейския парламент и на Съвета от 23 юни 2000 година относно какаовите и шоколадовите продукти, предназначени за консумация от човека.

**Чл. 39.** Пчелният мед, който се предлага в обектите по чл. 1, трябва да отговаря на изискванията на наредбата по чл. 5 от Закона за храните, с която се въвеждат изискванията на Директива 2001/110/ЕО на Съвета от 20 декември 2001 година относно меда.

**Чл. 40.** Пчелният мед се съхранява в плътно затворени опаковки (тенекии, пластмасови кофи, варели, стъклени буркани). Опаковките за съхранение трябва да отговарят на изискванията на Регламент (ЕО) № 1935/2004 на Европейския парламент и на Съвета от 27 октомври 2004 година относно материалите и предметите, предназначени за контакт с храни, и за отмяна на директиви 80/590/ЕИО и 89/109/ЕИО.

Раздел X **Специфични изисквания към други храни – плодови и билкови чайове, трапезна сол**

**Чл. 41.** В обектите по чл. 1 се предлагат плодови и билкови чайове, които не съдържат оцветители, овкусители и кофеин.

**Чл. 42.** В обектите по чл. 1 се предлага само сол, йодирана с калиев йодат, в съответствие с изискванията на наредбата по чл. 5 от Закона за храните относно състава и характеристиките на солта за хранителни цели.

**Чл. 43.** В обектите по чл. 1 не се допуска предлагането на екструдирани храни.

**Допълнителнa разпоредбa**

**§ 1.** По смисъла на тази наредба:

1. „Детски заведения“ са детски ясли, детски градини, обединени детски заведения, домове за медико-социални грижи за деца на възраст 0 - 3 години, домове за деца, лишени от родителска грижа, от 3 до 18 години, домове за деца с умствена изостаналост и домове за деца с физически увреждания, центрове за настаняване от семеен тип, социално-педагогически интернати, възпитателни училища - интернати, преходно жилище за деца от 14 до 18 години, звена „Майка и бебе“, дневни центрове за деца на улицата, дневни центрове за деца с увреждания, звена „Спешен прием“ към центрове за обществена подкрепа, кризисни центрове.

2. „Организирани мероприятия за деца и ученици“ са мероприятия, организирани от детски заведения и училища.

3. „Предлагане на храни“ е доставяне, съхраняване, приготвяне и предлагане на храни на територията на детските заведения, училищните столове и обектите за търговия на дребно на територията на училищата и на детските заведения.

**Заключителни разпоредби**

**§ 2.** Наредбата се издава на основание чл. 7, ал. 3 от Закона за храните и отменя Наредба № 8 от 2018 г. за специфичните изисквания към безопасността и качеството на храните, предлагани в детските заведения, училищните столове и обектите за търговия на дребно на територията на училищата и на детските заведения, както и към храни, предлагани при организирани мероприятия за деца и ученици (обн., ДВ, бр. 104 от 2018 г.)

**§ 3.** Изпълнението на наредбата се възлага на изпълнителния директор на Българската агенция по безопасност на храните.

**§ 4.** Храните, които са доставени и се съхраняват в детските заведения, училищните столове и обектите за търговия на дребно на територията на училищата и на детските заведения и храните, предлагани в извънучилищни педагогически заведения за деца, преди влизането в сила на тази наредба, могат да се предлагат до изчерпване на количествата.

**§ 5.** Сключените преди влизането в сила на тази наредба договори за доставка на храни в детските заведения, училищните столове и обектите за търговия на дребно на територията на училищата и на детските заведения се привеждат в съответствие с изискванията на тази наредба в едногодишен срок от влизането и в сила.

**§ 6.** Наредбата влиза в сила в 14-дневен срок от обнародването ѝ в „Държавен вестник“.

**Десислава Танева**

*Министър на земеделието, храните и горите*